သိၼ်ႁႃႈ
ပႃႇလိ.
 - ပါဏာတိပါတာ ဝေရမဏိ သိက္ခာပဒံ သမာဒိယာမိ။
 - အဒိန္နာဒါနာ ဝေရမဏိ သိက္ခာပဒံ သမာဒိယာမိ။
 - ကာမေသုမိစ္ဆာစာရာ ဝေရမဏိ သိက္ခာပဒံ သမာဒိယာမိ။
 - မုဒါဝါဒါ ဝေရမဏိ သိက္ခာပဒံ သမာဒိယာမိ။
 - သုရာမေရယမဇ္ဇပ္ပမာဒဋ္ဌာနာ ဝေရမဏိ သိက္ခာပဒံ သမာဒိယာမိ။ 
ပႃႇလိၽႄတႆး.
 - ပါဏာတိပါတာ ၊ တီႈလွင်ႈဢဝ်တၢႆတူဝ်ၸႂ်ပိူၼ်ႈ၊ ဝေရမဏိ သိက္ခာပဒံ၊ တၢင်းတိုဝ်းၵမ် သိၵ်ႈၶႃႇပုတ်ႈလွင်ႈငိူင်ႉဝႄႈၼၼ်ႉ၊ သမာဒိယာမိ၊ တူၶႃႈတိုဝ်းၵမ်ၶႃႈယဝ်ႉ။
 - အဒိန္နာဒါနာ ၊ တီႈလွင်ႈဢဝ်ၶူဝ်းၶွင် ဢၼ်ၸဝ်ႈပိူၼ်ႈဢမ်ႇပၼ်၊ ဝေရမဏိ သိက္ခာပဒံ၊ တၢင်းတိုဝ်းၵမ် သိၵ်ႈၶႃႇပုတ်ႈလွင်ႈငိူင်ႉဝႄႈၼၼ်ႉ၊ သမာဒိယာမိ၊ တူၶႃႈတိုဝ်းၵမ်ၶႃႈယဝ်ႉ။
 - ကာမေသုမိစ္ဆာစာရာ၊ တီႈလွင်ႈၽိတ်းၽႅၵ်ႇ လွင်ႈၵႃမ၊ ဝေရမဏိ သိက္ခာပဒံ၊ တၢင်းတိုဝ်းၵမ် သိၵ်ႈၶႃႇပုတ်ႈလွင်ႈငိူင်ႉဝႄႈၼၼ်ႉ၊ သမာဒိယာမိ၊ တူၶႃႈတိုဝ်းၵမ်ၶႃႈယဝ်ႉ။
 - မုဒါဝါဒါ၊ တီႈလွင်ႈလၢတ်ႈပႅတ်ႉ ၽၢမ်းလႅၼ်၊ ဝေရမဏိ သိက္ခာပဒံ၊ တၢင်းတိုဝ်းၵမ် သိၵ်ႈၶႃႇပုတ်ႈလွင်ႈငိူင်ႉဝႄႈၼၼ်ႉ၊ သမာဒိယာမိ၊ တူၶႃႈတိုဝ်းၵမ်ၶႃႈယဝ်ႉ။
 - သုရာမေရယမဇ္ဇပ္ပမာဒဋ္ဌာနာ၊ တီႈလွင်ႈၵိၼ်လဝ်ႈသူႇယႃႈ ၸၢင်ႈမေႃႁႂ်ႈမဝ်းမိင်း လိုမ်းၶိင်းလိုမ်းတူဝ်၊ ဝေရမဏိ သိက္ခာပဒံ၊ တၢင်းတိုဝ်းၵမ် သိၵ်ႈၶႃႇပုတ်ႈလွင်ႈငိူင်ႉဝႄႈၼၼ်ႉ၊ သမာဒိယာမိ၊ တူၶႃႈတိုဝ်းၵမ်ၶႃႈယဝ်ႉ။
ၽွၼ်းလီၽွၼ်းၸ သိၼ်သီႇလႁႃႈသဵၼ်ႈ.
ၽွၼ်းလီၽွၼ်းၸ ဢမ်ႇဢဝ်တၢႆပိူၼ်ႈ လႄႈ ဢဝ်တၢႆပိူၼ်ႈ.
<br>
သင်ဝႃႈဢဝ်တၢႆတူဝ်မီးၸႂ်မဵဝ်းလႂ်သေဢမ်ႇဝႃႈ တၵ်းတေလႆႈတူၵ်းငရၢႆးယူႇယဝ်ႉ။ လွတ်ႈဢွၵ်ႇငရၢႆးမႃးယဝ်ႉသေတႃႉ တေမႃးပဵၼ်<br>
 - ဢင်ႇၵႃႇတိၼ်မိုဝ်းၸိူဝ်းၼၼ်ႉ ႁၵ်းၵႅင်ႉ၊ ႁဵဝ်ႇလိပ်ႈ။
 - ႁၢင်ႈၸႃႉၸၢင်ႈလၢႆ။
 - ဢဵၼ်ႁႅင်းဢူၼ်ႈဢွၼ်ႇ။
 - ဢမ်ႇလႅတ်းသႅဝ်း ဢမ်ႇၽႂ်းၽၢႆ။
 - ပေႃးထူပ်းၽေးၶဵၼ်ၼႆ ၵူဝ်တႄႉတႄႉဝႃႈဝႃႈ။
 - ၸၢင်ႈလႆႈတၢႆၵွပ်ႈပိူၼ်ႈပေႃႉႁႅမ်၊ ၸဝ်ႈၵဝ်ႇၶိုၼ်းၸၢင်ႈဢဝ်တူဝ်ၸဝ်ႈၵဝ်ႇတၢႆ။
 - ရေႃးၵႃႇတၢင်းပဵၼ်ၼမ်။
 - ၵူၺ်းၵေႃႉ ဢူၺ်းလီဢမ်ႇၼမ်။
 - ၸူဝ်ႈပၢၼ်ဢႃႇယုပွတ်း... ၸိူဝ်းၼႆႉယဝ်ႉ။ ပေႃးဝႄႈလွင်ႈဢဝ် တၢႆတူဝ်ၸႂ်ပိူၼ်ႈၼႆၸိုင် တၵ်းလႆႈၽွၼ်းလီ ဢၼ်သၢၼ်ၶတ်း ၽွတ်းႁၢႆႉၼႆႉယူႇယဝ်ႉ။<br><br>
ဢူမ်သူပ်း<br>
ပေႃးဢဝ်တၢႆပိူၼ်ႈ ၊ တိၼ်မိုဝ်းငိူၼ်ႈပွတ်း ၊ ၵွတ်းလွင်ႈႁၢင်ႈလီ ၊ ႁႅင်းပီယွမ်းဢူၼ်ႈ ၊ ဢမ်ႇၽႂ်းထူၼ်ႈၼိုၵ်း ၊
ၵူဝ်ၵိုၵ်းပူၼ်ႉလိူဝ် ၊ ပိူၼ်ႈထိူဝ်ပေႃႉတၢႆ ၊ ၶႃတၢႆတူဝ်ၶိုၼ်း ၊ ရေႃးၵႃႇတိုၼ်းၼမ် ၊ ဢူၺ်းၸမ်ၸႂ်လူႉ ၊
ဢႃႇယုပွတ်းမၢင် ၊ ႁၢင်ၸၢင်ၽွၼ်းၸ ၊ ပႃၼႃႇတိပႃႇတ ၊ တွင်းမၢႆတႃႉ ၊ ပေႃးဝႄႈၵျလိူဝ်တွၼ်း။ 
<br>
ၽွၼ်းလီၽွၼ်းၸ ဢမ်ႇလၵ်ႉလႄႈ လၵ်ႉ.
<br>
ၶူဝ်းၶွင် ဢၼ်မီးၸႂ်လႄႈသင်၊ ဢမ်ႇမီးၸႂ်လႄႈသင် ဢၼ်ၸဝ်ႈပိူၼ်ႈ ဢမ်ႇပၼ်ၼၼ်ႉ သင်ဝႃႈ လၵ်ႉဢဝ်၊ ၸူၼ်ဢဝ်၊ ပေႉၵိၼ်ႁိမ်ဢဝ်၊ လႅၼ်ႁိဝ်ႈလၵ်ႉဢဝ် တီႈမၢၵ်ႇၸွႆႉမၢၵ်ႇၶၼ်၊ လၵ်ႉဢဝ်ၼမ်ႉသႂ်ႇၼႂ်းၵုၼ်ႇၶူဝ်းၶၢႆသေ လၵ်ႉလႅၼ်ၶၢႆ၊ လၵ်ႉလႅၼ်ၶျေႃးဢဝ်ၶူဝ်းၵူၼ်းငိူဝ်ႈ၊ ၵူၼ်းဢႃႉ ၵူၼ်းဢမ်ႇႁူႉသင်၊ လွၵ်ႈငိူတ်ႈဢဝ်ၶူဝ်းၶွင်ပိူၼ်ႈ၊ ၸူၵ်းဢဝ်ၶူဝ်းၶွင်ပိူၼ်ႈ လွင်ႈၵူတ်ႉသေ ဢဝ်တင်းလူင်ၼႆႉ ပဵၼ်လၵ်ႉဢဝ်ယဝ်ႉ။ ၵေႃႉဢၼ်ၽိတ်းၽႅၵ်ႇ လွင်ႈလၵ်ႉ ဢတိၼ်ႇၼႃႇၻႃႇၼၼႆႉ ပေႃးတၢႆၼႆ တေလႆႈၵႂႃႇ ငရၢႆး ၊ လွတ်ႈပူၼ်ႉငရၢႆးမႃးသေ ပေႃးဝႃႈမႃးပဵၼ်ၵူၼ်းၼႆၵေႃႈ -
 - ၵွတ်းၽၢၼ်၊
 - တူဝ်ၸႂ်တုၵ်ႉယၢၵ်ႈၶၢၼ်ၶိၼ်၊
 - ဢိုပ်းယၢၵ်ႈ၊
 - ၶႂ်ႈလႆႈသင်ၵေႃႈ ဢမ်ႇၸၢင်ႈလႆႈ၊
 - ၶူဝ်းၶွင်ၸၢင်ႈလူႉသုမ်း၊
 - ၶဵၼ်လူင်ႁႃႈပိူင် ၸၢင်ႈယႃႉၶူဝ်းၶွင် ပဵၼ်ၸိူဝ်းၼႆႉယဝ်ႉ။<br><br>
ဢူမ်သူပ်း<br>
ပေႃးလၵ်ႉၶူဝ်းၶွင်ပိူၼ်ႈ ၊ ငိူၼ်ႈသိူၼ်ႈၵွတ်းၽၢၼ် ၊ ၶၢၼ်ၸႂ်ၵိုၵ်းၽၢၵ်ႈ ၊ ဢိုပ်းယၢၵ်ႈလိူဝ်ၸႂ် ၊ ဢၼ်လႂ်ဢမ်ႇလႆႈ ၊<br>
ၶူဝ်းၶွင်ၼႆႈလႅဝ် ၊ ၶဵၼ်ႁႃႈၽႅဝ်သၵ်ႉ ၊ လွင်ႈလၵ်ႉၽွၼ်းၸႃႉ ၊ ႁူႉႁၼ်တႃႉ ၊ ပေႃးဝႄႈၵျလိူဝတွၼ်း။ ။ 
ၽွၼ်းလီၽွၼ်းၸ ဢမ်ႇၽိတ်းၽႅၵ်ႇၵႃႇမလႄႈ ၽိတ်း.
<br>
လိူဝ်သေမေးၸဝ်ႈၵဝ်ႇ၊ လိူဝ်သေၽူဝ်ၸဝ်ႈၵဝ်ႇ ပေႃးဝႃႈၵႂႃႇ ၽိတ်းၽႅၵ်ႇပူၼ်ႉလိူဝ် ၵူတ်ႉၵဝ်းၼၼ်ႉ ပွင်ႇဝႃႈ "ၽိတ်းၽႅၵ်ႇလွင်ႈၵႃႇမ" ၼႆယဝ်ႉ။ ၵေႃႉဢၼ်ၵႂႃႇ ၽိတ်းၽႅၵ်ႇၼၼ်ႉ ႁွင်ႉဝႃႈ "ၵူၼ်းၽိတ်းၵႃႇမေႇသု ၵူၼ်းၽိတ်းၽွၵ်ႇ" ၼႆယဝ်ႉ။ ၵေႃႉဢၼ် ၽိတ်းၽႅၵ်ႇၼၼ်ႉ ပေႃးဝႃႈတၢႆၼႆ လႆႈၵႂႃႇတူၵ်းငရၢႆးယဝ်ႉ။ ပေႃးလွတ်ႈငရၢႆးသေ သင်ဝႃႈမႃးပဵၼ်ၵူၼ်းၼႆၸိုင် -<br>
 - ၵူၼ်းၸင်းၼမ်၊
 - ၽူႈၶဵၼ်ၼမ်၊
 - လၢပ်ႈလႃႇၽလဵၵ်ႉၵေႇဢေႇမၢင်၊
 - ဢမ်ႇမီးလွင်ႈသိူဝ်းသႃႇ၊
 - လႆႈပဵၼ်ၽူႈယိင်း၊
 - လႆႈပဵၼ်ၵူၼ်းတုၺ်း၊
 - ပဵၼ်ၵူၼ်းၸၢႆးသေတႃႉ ပဵၼ်တီႈၸိူဝ်ႉၶိူဝ်းထၢၼ်ႈတႅမ်ႇ၊
 - ၸၢင်ႈလႆႈၼႃႈမႆႈ၊ ၸၢင်ႈလႆႈတၢင်းဢၢႆ၊
 - တိၼ်မိုဝ်းတူဝ်ၶိင်း ၸၢင်ႈၵႅင်ႉၸၢင်ႈႁၵ်းၸၢင်ႈႁဵဝ်ႇလဵၵ်ႉ၊
 - လွင်ႈတၢင်းၶီတၢင်းမႆႈ မီးယႂ်ႇမီးၼမ်၊
 - ၸၢင်ႈလႆႈၽၢတ်ႇယၢၼ်ၵေႃႉႁၵ်ႉ၊ ၼႃႈႁိူၼ်းၸၢင်ႈလူႉလႅဝ်... ပဵၼ်ၸိူဝ်းၼႆႉယဝ်ႉ။<br>
ဢူမ်သူပ်း<br>
ပေႃးၽိတ်းၵႃႇမေႇ ၊ ၵူၼ်းသေႇၸင်းၼမ် ၊ ၶဵၼ်ၸမ်လိူင်ႇမၢၵ်ႈ ၊ သူးလၢပ်ႈယၢပ်ႇတိူဝ်း ၊ ဢမ်ႇလႆႈသိူဝ်းၶိင်း ၊<br>
ယိင်း-ၵုၼ်းတုၺ်းပဵၼ် ၊ ဢမ်ႇမျၢတ်ႈပဵၼ်ၸၢႆး ၊ ၼႃႈတႃၵၢႆးလူႉ ၊ ႁၢင်ႈလူႉယွမ်ၵႅင်း ၊ မႆႉႁႅင်းဢမ်ႇထၢတ်ႈ ၊ <br>
လႆႈၽၢတ်ႇၵေႃႉႁၵ်ႉ ၊ ၽွၼ်းမၵ်ႉၵႃႇမ ၊ ႁူႉႁၼ်တႃႉ ၊ ပေႃးဝႄႈၵျလိူၼ်တွၼ်း။ 
ၽွၼ်းလီၽွၼ်းၸႃႉ လွင်ႈဢမ်ႇပႅတ်ႉလႅၼ် လႄႈ လွင်ႈပႅတ်ႉလႅၼ်.
<br>
ဢဝ်တူဝ်သေလႄႈသင် ၊ ဢဝ်သူပ်းသေလႄႈသင် ပႅတ်ႉလႅၼ်ႁႂ်ႈပိူၼ်ႈလူႉသုမ်းၼၼ်ႉ ပွင်ႇဝႃႈ ၽိတ်းပူၼ်ႉလူၼ်ႉလိူဝ် မုသႃႇဝႃႇၻယဝ်ႉ။ လွင်ႈလၢတ်ႈ ဢမ်ႇၸိုဝ်ႈဢမ်ႇၸႂ်ႈ ႁႂ်ႈပိူၼ်ႈလူႉယႂ်ႇသုမ်းၼမ်ယႂ်ႇၵႃႈႁိုဝ်ၵေႃႈ တၢင်းၽိတ်းမၼ်းယႂ်ႇ တၢၼ်ႇၼၼ်ႉယဝ်ႉ။ ၵေႃႉၼၼ်ႉ ပေႃးဝႃႈတၢႆၼႆ တၵ်းၵႂႃႇတူၵ်းငရၢႆး၊ ပေႃးလွတ်ႈငရၢႆးသေ မႃးပဵၼ် ၵူၼ်းၼႆၸိုင် - <br>
 - လၢတ်ႈၵႂၢမ်းဢမ်ႇပီႇဢမ်ႇၽဵၼ်ႈ၊
 - ၶဵဝ်ႈဢမ်ႇၽဵင်ႇၵၼ်၊
 - ဢၢႆသူပ်းဢၢႆပၢၵ်ႇမဵၼ်၊
 - ၽိဝ်ၼိူဝ်ႉၽိဝ်ၼင်ႇႁႅင်ႈႁဵဝ်၊
 - တႃလႄႈႁူဢမ်ႇၸိုၼ်ႈဢမ်ႇသႂ်၊
 - ႁၢင်ႈၽၢင်ၸုတ်ႈယွမ်း၊
 - သူပ်းဢမ်ႇယမ် ၵႂၢမ်းဢမ်ႇၵႃး ဢမ်ႇမီးဢေႃးၸႃႇ၊
 - လွင်ႈလၢတ်ႈလွင်ႈၸႃ ႁၢႆႉၵျၢမ်း၊
 - ၸႂ်ဢမ်ႇၼိမ် ၸႂ်ပွင်ပႅင်... ပဵၼ်ၸိူဝ်းၼႆႉယဝ်ႉ။<br>
ဢူမ်သူပ်း<br>
ပေႃးလၢတ်ႈလႅၼ်ၽၢမ်း ၊ ၶေႃႈၵႂၢမ်းဢမ်ႇပီႇ ၊ ၶဵဝ်ႈဢမ်ႇငီႇတၢၵ်ႇ ၊ ဢၢႆပၢၵ်ႇသူပ်းမဵၼ် ၊ ၼိူဝ်ႉဢဵၼ်ႁႅင်ႈၼႃႇ ၊ <br>
ႁူတႃဢမ်ႇၸိုၼ်ႈ ၊ ႁၢင်ႈလိုၼ်ႈၸႃႉၼႃႇ ၊ ဢေႃးၸႃႇဢမ်ႇမီး ၊ ဢမ်ႇႁီးသဵင်ၶႅင် ၊ ၸႂ်ပွင်ပႅင်ၼႃႇ ၊ <br>
 မုသႃႇဝႃႇတ ၊ ႁူႉႁၼ်တ ၊ ပေႃးဝႄႈၵျလိူဝ်တွၼ်း။ ။ 
ၽွၼ်းလီၽွၼ်းၸႃႉ ဝႄႈလဝ်ႈယႃႈမဝ်းလႄႈ ဢမ်ႇဝႄႈ.
<br>
လဝ်ႈလႄႈယႃႈမဝ်းၵမ်ၸိူဝ်းၼႆႉ ပေႃးဝႃႈယၢမ်ႈၵိၼ်ပွၵ်ႈၼိုင်ယဝ်ႉၼႆၸိုင် ၸၢင်ႈၶႂ်ႈသိုပ်ႇၵိၼ်ထႅင်ႈယူႇ။ ပေႃးဝႃႈၵိၼ်သေ မဝ်းလိူဝ်ႁႅင်းမႃးၼႆၸိုင် ႁဝ်းၼင်ႇၵၼ်လႄႈသင်၊ တင်းပိူၼ်ႈတၢင်ႇၵေႃႉလႄႈသင် ၸၢင်ႈၽိတ်းၽႅၵ်ႇၵၼ်၊ ပေႃႉႁႅမ်ၵၼ်၊ ၸၢင်ႈၽိတ်းၼႃႈႁိူၼ်းပိူၼ်ႈ ၸိူဝ်းၼႆႉယဝ်ႉ။ လွင်ႈၵိၼ်လဝ်ႈသူႇယႃႈၼႆႉ ၸၢင်ႈပၼ်ၽွၼ်းႁၢႆႉပုၼ်ႈတႃႇ ၸၢၼ်ႈၼႆႉတေႃႇပေႃးတၢႆသေ ဢမ်ႇၵႃး သင်ဝႃႈတၢႆၵႂႃႇၼႆၸိုင် ၸၢင်ႈၵႂႃႇတူၵ်းငရၢႆးယဝ်ႉ။ ၵေႃႉဢၼ်ၵိၼ်လဝ်ႈသူႇယႃႈ ယႃႈမဝ်းၵမ်ၼၼ်ႉ ၸၢတ်ႈၼႆႉဢိၵ်ႇၸၢတ်ႈၼႃႈ ၸၢင်ႈပဵၼ် - <br>
 - ဢမ်ႇႁူႉထိုင်သုၼ်ႇလႆႈသုၼ်ႇပဵၼ်၊
 - ၸၢင်ႈၶၢၼ်ႉဢိူၼ်၊
 - ၸၢင်ႈမဝ်းမိင်းလိုမ်းတူဝ်လိုမ်းၶိင်း၊
 - ဢမ်ႇမေႃႁူႉၸၵ်း မုၼ်ငဝ်းၵျေးၸူးပိူၼ်ႈ၊
 - ဢမ်ႇမီးတၢင်းဢၢႆ
 - ၸၢင်ႈယွင်ႇမႃႈ၊
 - ၸၢင်ႈၽိတ်းၽႅၵ်ႇလွင်ႈဢမ်ႇလီတင်းလူင်... ၸိူဝ်းၼႆႉသေ ၸၢင်ႈလႆႈၶၢမ်ႇယူႇယဝ်ႉ။<br>
ဢူမ်သူပ်း<br>
ပေႃးၵိၼ်လဝ်ႈၸိုင် ၊ သုၼ်ႇဢမ်ႇႁူႉထိုင် ၊ ငဝ်မိုင်ၶၢၼ်ႉဢိူၼ်၊ တၵ်းမိူၼ်ၵူၼ်းမဝ်း၊ မုၼ်ငဝ်းဢမ်ႇႁၼ် ၊<br>
ဢၼ်ဢၢႆဢမ်ႇတဝ်ႈ၊ မိူၼ်ၽဝ်ႈၵူၼ်းယွင်ႇ ၊ မင်ပွၵ်ႇတၢင်းၽိတ်း ၊ တိတ်းၺႃးၵူၼ်းႁီႉ ၊ သူႇရႃႇမေႇရိယ ၊<br>
ႁူႉႁၼ်တႃႉ ၊ ပေႃးဝႄႈၵျလိူဝ်တွၼ်း။ ။ 
ၽွၼ်းလီသိၼ်ႁႃႈတဵမ်ထူၼ်ႈ.
ၵူၼ်းၵေႃႉဢၼ် သိၼ်သီႇလတဵမ်ထူၼ်ႈၼၼ်ႉ ၸၢင်ႈလႆႈၽွၼ်းလီ ၸိူင်ႉၼင်ႇလၢတ်ႈမႃးၼၼ်ႉသေဢမ်ႇၵႃး ၽွၼ်းလီႁႃႈပိူင်ၼႆႉၵေႃႈ ၸၢင်ႈလႆႈၼႆ မုၼ်ၶမ်းၽြႃးႁေႃးပၼ် ၵူၼ်းဝၢၼ်ႈ ပႃႇတလိယူႇယဝ်ႉ။<br>
 - ၶူဝ်းၶွင်ၵွင်ငိုၼ်း ၵႅဝ်ႈသႅင်ၶိုၼ်းၶမ်း ၸၢင်ႈၶဝ်ႈမႃး ပဵၼ်ပုၵ်ႉပဵၼ်ဝႃ။
 - ၸိုဝ်ႈသဵင်လိုဝ်းလင်။
 - ႁတ်းႁၢၼ်ၼႂ်းၵႄႈၵၢင် ပရိသၢတ်ႈၵူၼ်းၼမ်။
 - ဢမ်ႇမိုင်ဢမ်ႇမဝ်း လႆႈမီးသတိလီလီမၼ်ႈမၼ်ႈၵႅၼ်ႇၵႅၼ်ႇသေတၢႆ။
 - တၢႆၵႂႃႇယဝ်ႉသေ လႆႈၵႂႃႇပဵၼ်မိူင်းၽီသိူဝ်းသႃႇ မိူင်းၵူၼ်းသိူဝ်းသႃႇ။
<br>
ဢူမ်သူပ်း <br>
သင်ဝႃႈသိၼ်ႁဝ်းသႂ် ၊ ၸႂ်မုင်ႈမွင်းတဵမ်ထူၼ်ႈ
မိူၼ်တူၼ်ပတေႇသႃႇ ၊ ၵိၼ်ၵႂႃႇတိုၼ်းဢမ်ႇသဵင်ႈ
ၶူဝ်းၶွင်ၸဵင်ႈမၼ်ႈသေႇ ၊ ၵုင်ႇသရေႇႁွမ်ၼူဝ်
ဢမ်ႇၵူဝ်ႁတ်းႁၢၼ်တွၼ်း ၊ သတိၵွၼ်းလႆႈလီ
မိူင်းၽီတၵ်းႁွတ်ႈထိုင် ၊ ၼႆၸိုင်ၽွၼ်းသီႇလ
ႁပ်ႉမၼ်းတႃႉၵူႈၵူၼ်း ၊ ၸင်ႇသိူဝ်းလူၼ်းတဵမ်ထူၼ်ႈတႄႉယဝ်ႉ။